钦定古今图书集成/明伦汇编/家范典/第013卷 > 《鄠人对》韩愈
## 钦定古今图书集成/明伦汇编/家范典/第013卷 > 《鄠人对》韩愈

《新史孝友传》：唐时陈藏器注《本草拾遗》，谓“人肉治羸疾，自是民间以父母疾，多刲股肉以进，或给帛，或旌门闾。” 善乎，韩愈之论，谓父母疾，烹药饵，以是为孝，未闻毁支体者也。则公之此论，有益于时俗多矣。

鄠有以孝为旌门者，乃本其自于《鄠人》曰：“彼自剔股
以奉母疾，瘳大夫以闻其令尹，令尹以闻其上，上俾
聚土以旌其门，使勿输赋以为后劝。鄠大夫常曰：‘他
邑有是人乎’？”愈曰：“父母疾，则止于烹粉药石以为是，
未闻毁伤支体以为养。在教未闻有如此者。苟不伤
于义，则圣贤当先众而为之也。是不幸因而致死，则”
毁伤灭绝之罪有归矣。其为不孝，得无甚乎？苟有合
孝之道，又不当旌门，盖生人之所宜为，曷足为异乎？
既以一家为孝，是辨一邑里皆无孝矣；以一身为孝，
是辨其祖父皆无孝矣。然或陷于危难，能固其忠孝，
而不苟生之逆乱，以是而死者，乃旌表门闾，爵禄其
子孙，斯为为劝已。矧非是而希免输乎。曾不以毁伤
为罪。灭绝为忧。不腰于市。而已黩于政。况复旌其门。